b'\n_START_ARTICLE_\nEstimaci\xc3\xb3 de moviment\n_START_PARAGRAPH_\nEntenem estimaci\xc3\xb3 de moviment com el proc\xc3\xa9s a partir del qual obtenim els vectors de moviment (VM) de cada macrobloc (MB) de la imatge a codificar respecte a una (o m\xc3\xa9s) imatges de refer\xc3\xa8ncia._NEWLINE_L\'estimaci\xc3\xb3 de moviment \xc3\xa9s una part molt important del proc\xc3\xa9s de codificaci\xc3\xb3 de v\xc3\xaddeo i s\'utilitza en est\xc3\xa0ndards i c\xc3\xb2decs tan populars com la fam\xc3\xadlia de MPEG\'s (MPEG-1, MPEG-2, MPEG-4), l\'\xc3\xbaltim H.264/MPEG-4 AVC o el software lliure Theora.\n_START_SECTION_\nIntroducci\xc3\xb3\n_START_PARAGRAPH_\nLa codificaci\xc3\xb3 de v\xc3\xaddeo pret\xc3\xa9n representar seq\xc3\xbc\xc3\xa8ncies d\'imatges amb el menor nombre de bits possible. Per aix\xc3\xb2, els m\xc3\xa8todes de codificaci\xc3\xb3 de v\xc3\xaddeo apliquen tant codificaci\xc3\xb3 Intraimatge com Interimatge. Amb el primer tipus s\'intenta eliminar la redund\xc3\xa0ncia espacial dins de cada quadre (frame), mentre que amb la codificaci\xc3\xb3 Inter explotem la redund\xc3\xa0ncia temporal de la seq\xc3\xbc\xc3\xa8ncia a codificar. L\'estimaci\xc3\xb3 i compensaci\xc3\xb3 de moviment s\xc3\xb3n els m\xc3\xa8todes que permeten aquest tipus de codificaci\xc3\xb3._NEWLINE_La imatge es divideix en blocs (sovint quadrats d\'uns quants p\xc3\xadxels, per exemple 4x4) i aquests s\'agrupen formant MB. Com hem dit l\'estimaci\xc3\xb3 de moviment ens permet obtenir els VM de cada MB. L\'aplicaci\xc3\xb3 d\'aquests vectors per crear la nova imatge (imatge compensada) s\'anomena compensaci\xc3\xb3 de moviment que, juntament amb el c\xc3\xa0lcul de la imatge error entre la imatge compensada i la imatge original que volem codificar, \xc3\xa9s el que, en la gran majoria de c\xc3\xb2decs, s\'envia al descodificador._NEWLINE_L\'estimaci\xc3\xb3 de moviment \xc3\xa9s un proc\xc3\xa9s amb una alta complexitat de c\xc3\xa0lcul i sovint representa 2/3 del cost computacional en la codificaci\xc3\xb3 de v\xc3\xaddeo. Com sempre, ens trobarem amb un comprom\xc3\xads de "Rate-distorcion", \xc3\xa9s a dir temps de processament i mida de fitxer envers qualitat del v\xc3\xaddeo comprimit. Aix\xc3\xb2 fa que, actualment, moltes de les investigacions dins el camp de la codificaci\xc3\xb3 de v\xc3\xaddeo se centrin a buscar algorismes que puguin realitzar m\xc3\xa9s eficientment l\'estimaci\xc3\xb3 de moviment.\n_START_SECTION_\nBackward vs. Forward\n_START_PARAGRAPH_\n\xc3\x89s important diferenciar entre estimaci\xc3\xb3/compensaci\xc3\xb3 Backward i estimaci\xc3\xb3/compensaci\xc3\xb3 Forward, aix\xc3\xad com entendre perqu\xc3\xa8 els m\xc3\xa8todes de compressi\xc3\xb3 de v\xc3\xaddeo fan servir el primer cas. Aquesta classificaci\xc3\xb3 diferencia en quina de les dues imatges (refer\xc3\xa8ncia i a codificar) es defineixen els MB dels quals volem buscar els vectors de moviment que els corresponen._NEWLINE_Parlarem d\'estimaci\xc3\xb3 Forward si "dibuixem" els MB en la imatge refer\xc3\xa8ncia. Calculem els VM a partir de la imatge refer\xc3\xa8ncia. Per a cada MB de la imatge refer\xc3\xa8ncia busquem on ha anat a parar en la imatge actual (a codificar) i, a partir de la nova posici\xc3\xb3, extraiem els VM. Pot ser que alguns MB, o p\xc3\xadxels, de la imatge refer\xc3\xa8ncia no apareguin en l\'original i que per tant identifiquem una mateixa zona de la imatge a codificar com la m\xc3\xa9s semblant a m\xc3\xa9s d\'un MB de la imatge refer\xc3\xa8ncia (1). Per generar la imatge compensada agafarem cada MB de la de refer\xc3\xa8ncia i el col\xc2\xb7locarem en la nova posici\xc3\xb3 que li correspon segons els VM que hem calculat. Si ens trobem amb (1) alguns p\xc3\xadxels de la imatge compensada0 se sobreescriuran i d\'altres quedaran sense definir generant "forats"._NEWLINE_Aquest problema no passa si apliquem estimaci\xc3\xb3 Backward, que defineix els MB en la imatge a codificar i busca on es trobaven (o es trobaran) en la de refer\xc3\xa8ncia. Calculem els Vm a partir imatge actual. D\'aquesta manera, per a omplir cada MB de la imatge compensada anirem a buscar on es trobava en la imatge de refer\xc3\xa8ncia i en copiarem tots els p\xc3\xadxels. Aqu\xc3\xad l\'\xc3\xbanic que fem \xc3\xa9s omplir MB segons els VM que hem trobat i per tant no hi haur\xc3\xa0 cap p\xc3\xadxel sense definir. \xc3\x89s per aquesta ra\xc3\xb3 que els est\xc3\xa0ndards de codificaci\xc3\xb3 de v\xc3\xaddeo utilitzen l\'estimaci\xc3\xb3 Backward i no pas la Forward.\n_START_SECTION_\nAlgorismes\n_START_PARAGRAPH_\nEls est\xc3\xa0ndards de codificaci\xc3\xb3 de v\xc3\xaddeo defineixen com ha de ser el bitstream del senyal codificat, per\xc3\xb2 no expliquen com s\'ha de fer per a generar-lo. Per tant, existeixen multitud de codificadors de cada est\xc3\xa0ndard que competeixen entre si per a veure quin d\'ells \xc3\xa9s m\xc3\xa9s eficient._NEWLINE_Hi ha diferents algorismes pel c\xc3\xa0lcul dels VM, com hem explicat s\'est\xc3\xa0 investigant molt sobre aix\xc3\xb2. Diferenciem entre m\xc3\xa8todes de cerca exhaustiva i m\xc3\xa8todes parcials, que estalvien temps de processament a canvi d\'introduir m\xc3\xa9s p\xc3\xa8rdues en la seq\xc3\xbc\xc3\xa8ncia final.\n_START_SECTION_\nAproximaci\xc3\xb3 Multiresoluci\xc3\xb3\n_START_PARAGRAPH_\nUna altra manera d\'estalviar temps \xc3\xa9s fer l\'estimaci\xc3\xb3 de moviment delmant primer les dues imatges. D\'aquesta manera tant la mida del MB, com la de la finestra s\'hauran redu\xc3\xaft. Haurem de buscar en menys punts. A l\'hora de fer la compensaci\xc3\xb3, per\xc3\xb2, s\xc3\xad que utilitzarem les imatges en les dimensions originals i els VM que utilitzarem seran els obtinguts en l\'estimaci\xc3\xb3, per\xc3\xb2 escalats. D\'Aquesta manera aconseguim reduir el temps de processament a canvi de patir una p\xc3\xa8rdua de qualitat, que pot resultar important, en la imatge processada, pr\xc3\xb2pia de qualsevol proc\xc3\xa9s de delmaci\xc3\xb3-interpolaci\xc3\xb3.'